Aħwa jammettu li serqu minn ħanut tal-laħam
Imtella' Ġunju 20, 2020 Żewġ aħwa ta' 22 sena u 15 il-sena li isimhom ma jistax jixxandar fuq ordni tal-Qorti, ingħataw il-ħelsien mill-arrest sakemm jingħataw is-sentenza wara li ammettew li serqu minn ħanut tal-laħam fi Triq it-Teatru l-Antik, il-Belt Valletta. Quddiem il-Maġistrat tal-Għassa Gabriella Vella, l-Ispettur tal-Pulizija Jeffrey Scicluna xehed kif il-bieraħ għall-ħabta tas-sitta ta' filgħodu, sid il-ħanut mar fl-Għassa biex jirrapporta li kien għadu kif ġie misruq u li sab s-shutter maqlugħ minn postu. Qal li minn investigazzjonijiet preliminari, irriżulta li l-cash register kienet sgassata u nsterqu flus kontanti. Wara aktar investigazzjonijet il-Pulizija arrestat tliet żagħżagħ li għandhom bejn it-13 u 22 sena. F'dan l-istadju, il-pulizija resqet liż-żewġ aħwa. Wara li ammettew l-akkużi, l-avukat tagħhom talab lil-Qorti sabiex jitħejja rapport qabel tingħata s-sentenza. Il-ħelsien mill-arrest ingħata fuq diversi kundizzjonijiet fosthom li jiffirmaw kuljum fl-għassa tal-Belt.